Document ID: 32007R1475

KOMISJONI MÄÄRUS (EÜ) nr 1475/2007,
13. detsember 2007,
millega avatakse Taist pärit manioki ühenduse tariifikvoot alates 2008. aastast
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 18. juuni 1996. aasta määrust (EÜ) nr 1095/96 vastavalt GATTi artikli XXIV lõikele 6 toimunud läbirääkimiste tulemusena koostatud CXL-loendis sätestatud kontsessioonide rakendamise kohta, (1) eriti selle artikli 1 lõiget 1,
ning arvestades järgmist:
(1)
Maailma Kaubandusorganisatsiooni mitmepoolsetel kaubandusläbirääkimistel võttis ühendus kohustuse avada CN-koodi 0714 10 alla kuuluvatele Taist pärit toodetele neljaks aastaks 21 miljoni tonni suurune tariifikvoot, mille puhul on tollimaks vähendatud 6 protsendini. Selle kvoodi avab ja seda haldab komisjon.
(2)
Võttes arvesse tootekirjeldust ning turgu, näib olevat asjakohane rakendada saabumise järjekorras teenindamise põhimõtet. Haldusliku lihtsustamise huvides tuleks maniokitoodete tariifikvoote, mille suhtes kohaldatakse teravilja- ja riisisektori toodete impordi ja ekspordi osas komisjoni 28. juuli 2003. aasta määrust (EÜ) nr 1342/2003, millega sätestatakse teravilja ja riisi impordi- ja ekspordilitsentside süsteemi kohaldamise üksikasjalikud erieeskirjad, (2) hallata kooskõlas nõukogu 29. septembri 2003. aasta määrusega (EÜ) nr 1784/2003 teraviljaturu ühise korralduse kohta. (3) Haldamine peaks toimuma kooskõlas komisjoni 2. juuli 1993. aasta määruse (EMÜ) nr 2454/93 (millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik) (4) artiklitega 308a ja 308b ning artikli 308c lõikega 1.
(3)
Määruse (EÜ) nr 1784/2003 artikli 9 lõikega 1 on ette nähtud võimalik erand kohustusest esitada impordisertifikaat toodete puhul, mille import ei avalda olulist mõju teraviljaturgude tarneolukorrale. Viimastel aastatel on ühendus importinud vähem kui 10 protsenti CN-koodi 0714 10 alla kuuluva manioki aastasest kogusest. Tegemist on väga eripäraste toodete piiratud kogusega, mis ei avalda teraviljaturule mingit mõju. Seega võib kohaldada määruse (EÜ) nr 1784/2003 artikli 9 lõikega 1 ette nähtud erandit kohustusest esitada impordisertifikaat.
(4)
On vaja säilitada haldussüsteem, mis tagaks, et kvoodi raames võib importida ainult Taist pärit tooteid. Tuleks selgitada, millised toodete päritolu tõendavad tõendid tuleb esitada, et kasutada tariifikvoote saabumise järjekorras teenindamise põhimõttel. See on sätestatud määruse (EMÜ) nr 2454/93 artiklites 55-65.
(5)
Kuna viimase kahe aasta jooksul ei ole samaväärseid tariifikvoote kiiresti ammendatud, ei tohiks käesolevast määrusest tulenevaid tariifikvoote, kui neid hallatakse, kasutades saabumise järjekorras teenindamise põhimõtet, käsitada esialgu kriitilistena määruse (EMÜ) nr 2454/93 artikli 308c tähenduses. Seepärast tuleks tollile anda luba loobuda tagatisenõudest kaupade puhul, mis imporditi esialgu nende kvootide alusel kooskõlas määruse (EMÜ) nr 2454/93 artikli 308c lõikega 1 ja artikli 248 lõikega 4. Ühest haldussüsteemist teise siirdumisega seonduvate eripärade tõttu ei tuleks kohaldada kõnealuse määruse artikli 308c lõikeid 2 ja 3.
(6)
Käesoleva määrusega ette nähtud meetmed on kooskõlas teraviljaturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määrusega avatakse Taist pärit manioki ühenduse tariifikvoot. Kõnealust kvooti hallatakse kalendriaasta alusel, alates 1. jaanuarist 2008.
Artikkel 2
CN-koodi 0714 10 alla kuuluva manioki imporditav kogus, väljendatuna netomassina, ja kohaldatavad tollimaksud on sätestatud lisas.
Artikkel 3
Käesoleva määruse lisas sätestatud tariifikvooti haldab ühendus kooskõlas määruse (EMÜ) nr 2454/93 artiklitega 308a ja 308b ning artikli 308c lõikega 1 saabumise järjekorras teenindamise põhimõttel. Kõnealuse määruse artikli 308c lõikeid 2 ja 3 ei kohaldata.
Artikkel 4
Manioki importimisel artiklis 1 osutatud tariifikvoodi alusel ei nõuta impordisertifikaadi esitamist.
Artikkel 5
Käesoleva määruse artiklis 1 osutatud kvoodi raames vabasse ringlusse lubamisel on vaja esitada Tai pädeva asutuse poolt vastavalt määruse (EMÜ) nr 2454/93 artiklitele 55-65 välja antud päritolusertifikaat.
Artikkel 6
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse 1. jaanuarist 2008.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. detsember 2007

Labels: 3
17
18